CELEX: 32013D0779
Language: bg
Date: 2013-12-17 00:00:00
Title: 2013/779/ЕС: Решение за изпълнение на Комисията от 17 декември 2013 година за създаване на Изпълнителна агенция на Европейския научноизследователски съвет и за отмяна на Решение 2008/37/ЕО

20.12.2013   
            
            
               BG
            
            
               Официален вестник на Европейския съюз
            
            
               L 346/58
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 17 декември 2013 година
   за създаване на Изпълнителна агенция на Европейския научноизследователски съвет и за отмяна на Решение 2008/37/ЕО
   (2013/779/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3 от него,
   като има предвид, че:
   
               (1)
            
            
               Регламент (ЕО) № 58/2003 оправомощава Комисията да делегира правомощия на изпълнителните агенции за цялостно или частично изпълнение на програма или проект на Съюза, от нейно име и на нейна отговорност.
            
         
               (2)
            
            
               Целта на възлагането на задачи по изпълнението на програми на изпълнителните агенции е да се даде възможност на Комисията да се съсредоточи върху основните си дейности и функции, които не може да възложи външно, без при това да изгуби контрола върху или крайната отговорност за дейностите, управлявани от тези изпълнителни агенции.
            
         
               (3)
            
            
               В съответствие с член 6 от Специфичната програма за изпълнение на „Хоризонт 2020“ — Рамкова програма за научни изследвания и иновации (2014—2020 г.) (2) (наричана по-долу „Специфичната програма за изпълнение на „Хоризонт 2020“) Комисията трябва да създаде Европейски научноизследователски съвет (наричан по-долу ЕНС). ЕНС е правоприемник на Европейския научноизследователски съвет, създаден с Решение 2007/134/ЕО на Комисията (3) в изпълнение на Решение 2006/972/ЕО на Съвета (4) (наричана по-долу „специфичната програма „Идеи“). ЕНС трябва да е съставен от независим научен съвет (наричан по-долу „научен съвет на ЕНС“) и специална изпълнителна структура под формата на изпълнителна агенция.
            
         
               (4)
            
            
               Делегирането на задачи, свързани с изпълнението на конкретна програма, на дадена изпълнителна агенция изисква ясно разграничаване между етапа на програмиране, който се осъществява от научния съвет на ЕНС и се приема от Комисията, и етапа на изпълнение на програмата в съответствие с принципите и методиката, установени от научния съвет на ЕНС, което следва да бъде поверено на изпълнителната агенция.
            
         
               (5)
            
            
               С Решение 2008/37/ЕО (5) Комисията създаде Изпълнителната агенция на Европейския научноизследователски съвет (наричана по-долу „Агенцията“) и я натовари с управлението на дейностите на Общността в областта на граничните изследвания, за да изпълни своята задача за осъществяване на специфичната програма „Идеи“.
            
         
               (6)
            
            
               Агенцията, създадена с Решение 2008/37/ЕО, е постигнала доказано добра репутация в рамките на научната общност в Европа и по света. Тя се е утвърдила като основен елемент сред инструментите на Съюза за финансиране на научните изследвания, добре позната е и се приема добре от външни заинтересовани страни. Външната оценка на Агенцията, извършена в съответствие с член 25 от Регламент (ЕО) № 58/2003, показа, че създаването на Агенцията има благоприятен ефект в резултат на нейната научна специализация и способност да предоставя по-добро обслужване, дължащо се на по-голямата ѝ близост до бенефициентите, подобряването на комуникацията и популярността на програмите и осигуряването на по-бързи плащания към бенефициентите. Икономиите в резултат на делегирането на функции на Агенцията се оценяват на около 45 млн. евро за периода 2009—2012 г.
            
         
               (7)
            
            
               В съобщението си от 29 юни 2011 г.„Бюджет за стратегията „Европа 2020“ (6) Комисията предложи да се използва по-широко възможността за възлагане на изпълнението на програми на Съюза по многогодишната финансова рамка за периода 2014—2020 г. на съществуващите изпълнителни агенции.
            
         
               (8)
            
            
               Анализът на разходите и ползите, извършен в съответствие с член 3, параграф 1 от Регламент (ЕО) № 58/2003, показва, че Комисията следва да възложи на Агенцията изпълнението на конкретната цел „Подобряване на изследванията в гранични области на науката чрез дейностите на Европейския научноизследователски съвет“ от част I „Високи постижения в научната област“ на специфичната програма за изпълнение на „Хоризонт 2020“. Агенцията разполага с висококачествено управление на програмите и предоставяните услуги, с широка известност и изградени комуникационни канали с голям обсег, които са доказали своята ефективност. Конкретната цел „Подобряване на изследванията в гранични области на науката чрез дейностите на Европейския научноизследователски съвет“ е в съответствие с настоящите цели и задачи на Агенцията. Използването на натрупания опит и експертни познания на Агенцията ще доведе до повишаване на ефикасността. Освен това Комисията никога не е управлявала вътрешно тази програма и подобен сценарий би довел до нарушаване на приемствеността и недостиг на умения. В допълнение, ако бъде създадена агенция, се очакват печалби в размер на 79 млн. евро за периода 2014—2024 г. от подобренията в ефикасността в сравнение със сценария за вътрешно управление от Комисията.
            
         
               (9)
            
            
               На Агенцията следва да се повери управлението на конкретната цел „Подобряване на изследванията в гранични области на науката чрез дейностите на Европейския научноизследователски съвет“ от част I „Високи постижения в научната област“ на специфичната програма за изпълнение на „Хоризонт 2020“, при което ще се осъществяват дейности, подобни на тези, които съгласно многогодишната финансова рамка за периода 2007—2013 г. вече се управляват от Агенцията и се характеризират с проекти, които не предполагат вземането на политически решения и изискват високо ниво на техническа и финансова компетентност по време на целия проектен цикъл.
            
         
               (10)
            
            
               Агенцията следва да продължи изпълнението на специфичната програма „Идеи“, делегирано ѝ по многогодишната финансова рамка за 2007—2013 г.
            
         
               (11)
            
            
               С цел да се гарантира последователното прилагане във времето на настоящото решение и на съответните програми е необходимо да се гарантира, че Агенцията изпълнява своите задачи, свързани с изпълнението на тези програми, от датата, на която тези програми влизат в сила.
            
         
               (12)
            
            
               Агенцията следва да бъде създадена. Тя следва да замени и наследи изпълнителната агенция, създадена с Решение 2008/37/ЕО. Тя следва да работи в съответствие с общия статут, установен с Регламент (ЕО) № 58/2003.
            
         
               (13)
            
            
               Решение 2008/37/ЕО следва да бъде отменено и следва да се предвидят преходни разпоредби.
            
         
               (14)
            
            
               Мерките, предвидени в настоящото решение, са в съответствие със становището на Комитета за изпълнителните агенции,
            
         ПРИЕ НАСТОЯЩОТО РЕШЕНИЕ:
   Член 1
   Създаване
   С настоящото се създава Изпълнителна агенция на Европейския научноизследователски съвет (наричана по-долу „Агенцията“), която заменя изпълнителната агенция, създадена с Решение 2008/37/ЕО, за периода от 1 януари 2014 г. до 31 декември 2024 г., и е неин правоприемник, като нейният устав се урежда от Регламент (ЕО) № 58/2003.
   Член 2
   Седалище
   Седалището на агенцията е в Брюксел.
   Член 3
   Цели и задачи
   1.   Агенцията е специалната изпълнителна структура на Европейския научноизследователски съвет, която отговаря за административното прилагане и изпълнение на програмата.
   2.   С настоящото на Агенцията се поверява, в рамките на Специфичната програма за изпълнение на „Хоризонт 2020“ — Рамкова програма за научни изследвания и иновации (2014—2020 г.), изпълнението на конкретната цел „Подобряване на изследванията в гранични области на науката чрез дейностите на Европейския научноизследователски съвет“ от част I „Високи постижения в научната област“. Настоящият параграф се прилага от датата на влизане в сила на Специфичната програма за изпълнение на „Хоризонт 2020“ — Рамкова програма за научни изследвания и иновации (2014—2020 г.), при условие че последната влезе в сила.
   3.   В рамките на Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (7) на агенцията се поверява изпълнението на задачите, наследени по линия на специфичната програма „Идеи“.
   4.   Агенцията отговаря за следните задачи по изпълнението на частите от програмите на Съюза, посочени в параграфи 2 и 3:
   
               а)
            
            
               управление на изпълнението на програмата и това на специфични проекти въз основа на съответните работни програми, установени от научния съвет на Европейския научноизследователски съвет (наричан по-долу „Научният съвет на ЕНС“) и приети от Комисията, когато е оправомощена за това от Комисията чрез акта за делегиране;
            
         
               б)
            
            
               приемане на инструментите за изпълнение на бюджета за приходите и разходите и осъществяването на всички операции, необходими за управлението на програмата, когато е оправомощена за това от Комисията чрез акта за делегиране;
            
         
               в)
            
            
               предоставяне на подкрепа при изпълнението на програмите, когато е оправомощена за това от Комисията чрез акта за делегиране;
            
         
               г)
            
            
               предоставяне на подкрепа на Научния съвет на ЕНС при изпълнението на всички негови задачи.
            
         Член 4
   Срок на назначенията
   1.   Членовете на управителния комитет се назначават за срок от две години.
   2.   Директорът се назначава за срок от четири години, като се взема предвид становището на Научния съвет на ЕНС.
   3.   При назначаването на висши служители на Агенцията се вземат предвид становищата на Научния съвет на ЕНС.
   Член 5
   Контрол и отчет на изпълнението
   Агенцията подлежи на контрол от Комисията и редовно докладва за напредъка по изпълнението на програмите или частите от програми, за които отговаря в съответствие с условията и периодичността, уточнени в акта за делегиране.
   Член 6
   Изпълнение на оперативния бюджет
   Агенцията изпълнява оперативния си бюджет в съответствие с разпоредбите на Регламент (ЕО) № 1653/2004 (8).
   Член 7
   Отмяна и преходни разпоредби
   1.   Решение 2008/37/ЕО се отменя, считано от 1 януари 2014 г. Позоваванията на отмененото решение се считат за позовавания на настоящото решение.
   2.   Агенцията се счита за правоприемник на изпълнителната агенция, създадена с Решение 2008/37/ЕО.
   3.   Без да се вземат предвид резултатите от преразглеждането на категоризацията на командированите служители, настоящото решение не засяга правата и задълженията на персонала, нает от Агенцията, включително нейния директор.
   Член 8
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   
   То се прилага от 1 януари 2014 г.
   
      Съставено в Брюксел на 17 декември 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 11, 16.1.2003 г., стр. 1.
   
      (2)  ОВ L 347, 20.12.2013 г., стр. 965.
   
      (3)  Решение 2007/134/ЕО на Комисията от 2 февруари 2007 г. за създаване на Европейски научноизследователски съвет (ОВ L 57, 24.2.2007 г., стр. 14).
   
      (4)  Решение 2006/972/ЕО на Съвета от 19 декември 2006 г. относно специфичната програма „Идеи“ от Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.) (ОВ L 400, 30.12.2006 г., стр. 243).
   
      (5)  Решение 2008/37/ЕО на Комисията от 14 декември 2007 г. за създаване на Изпълнителна агенция на Европейския научноизследователски съвет за управление на специфичната общностна програма „Идеи“ в областта на граничните изследвания в изпълнение на Регламент (ЕО) № 58/2003 на Съвета (ОВ L 9, 12.1.2008 г., стр. 15).
   
      (6)  COM(2011) 500 окончателен.
   
      (7)  ОВ L 412, 30.12.2006 г., стр. 1.
   
      (8)  Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (ОВ L 297, 22.9.2004 г., стр. 6).